ΑΠΟΦΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ

αριθ. 200/99/COL

της 15ης Σεπτεμβρίου 1999

με την οποία ορίζεται ότι η εκμετάλλευση γεωγραφικών περιοχών για την αναζήτηση ή εξόρυξη πετρελαίου ή φυσικού αερίου δεν αποτελεί στη Νορβηγία δραστηριότητα αναφερόμενη στο άρθρο 2 παράγραφος 2 στοιχείο β) σημείο i) της πράξης που αναφέρεται στο σημείο 4 του παραρτήματος ΧVΙ της συμφωνίας ΕΟΧ (οδηγία 93/38/ΕΟΚ του Συμβουλίου) και οι φορείς που διαξάγουν τέτοια δραστηριότητα δεν θεωρούνται στη Νορβηγία ότι απολαύουν ειδικών ή αποκλειστικών δικαιωμάτων κατά την έννοια του άρθρου 2 παράγραφος 3 στοιχείο β) της εν λόγω πράξης

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο(1),

την πράξη που αναφέρεται στο σημείο 4 του παραρτήματος XVI της συμφωνίας ΕΟΧ (οδηγία 93/38/ΕΟΚ του Συμβουλίου, της 19ης Ιουνίου 1993, για το συντονισμό των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών όπως τροποποιήθηκε), και ιδίως το άρθρο 3 παράγραφοι 4 και 5 και το άρθρο 40, παράγραφοι 5 έως 8,

την πράξη που αναφέρεται στο σημείο 12 του παραρτήματος ΙV της συμφωνίας ΕΟΧ (οδηγία 94/22/ΕΚ του Ευρωπαϊκού Κοινοβουλίου και του Συμβουλίου, της 30ής Μαΐου 1994, για τους όρους χορήγησης και χρήσης των αδειών αναζήτησης, εξερεύνησης και παραγωγής υδρογονανθράκων), και ιδίως το άρθρο 12,

Εκτιμώντας τα ακόλουθα:

Σύμφωνα με το άρθρο 3 της πράξης που αναφέρεται στο σημείο 4 του παραρτήματος XVI της συμφωνίας ΕΟΧ (Οδηγία 93/38/ΕΟΚ του Συμβουλίου), ένα κράτος μέλος ΕΖΕΣ μπορεί να ζητήσει από την εποπτεύουσα αρχή ΕΖΕΣ να προβλέψει ότι η εκμετάλλευση γεωγραφικών περιοχών με σκοπό την αναζήτηση, εξόρυξη ή συλλογή πετρελαίου, αερίου, άνθρακα ή άλλων στερεών καυσίμων, δεν θεωρείται ως δραστηριότητα αναφερόμενη στο άρθρο 2 παράγραφος 2 στοιχείο β) σημείο i) της πράξης και ότι οι φορείς δεν θεωρείται ότι απολαύουν ειδικών ή αποκλειστικών δικαιωμάτων κατά την έννοια του άρθρου 2 παράγραφος 3 στοιχείο β) για την εκμετάλλευση μιας ή περισσοτέρων από τις δραστηριότητες αυτές, εφόσον πληρούνται ορισμένες σαφείς προϋποθέσεις που αναφέρονται στις παραγράφους 1 και 3 όσαν αφορά τις σχετικές εθνικές διατάξεις που αφορούν τις εν λόγω δραστηριότητες και σύμφωνα με την παράγραφο 2 του εν λόγω άρθρου τα κράτη μέλη που ζητούν τη λήψη τέτοιας απόφασης εξασφαλίζουν ότι οι φορείς τηρούν την αρχή της μη ύπαρξης διακρίσεων και την αρχή του ανταγωνισμού για την ανάθεση συμβάσεων και ανακοινώνουν στην εποπτεύουσα αρχή της ΕΖΕΣ πληροφορίες σχετικά με την ανάθεση τέτοιων συμβάσεων.

Τα κράτη μέλη της ΕΖΕΣ, τα οποία έχουν συμμορφωθεί με τις διατάξεις της πράξης που αναφέρεται στο σημείο 12 του παραρτήματος IV της συμφωνίας ΕΟΧ (οδηγία 94/22/ΕΚ του Συμβουλίου) πρέπει να θεωρείται ότι πληρούν τις προϋποθέσεις που ορίζονται στο άρθρο 3 παράγραφος 1 της πράξης που αναφέρεται στο σημείο 4 του παραρτήματος XVI της συμφωνίας ΕΟΧ (οδηγία 93/38/ΕΟΚ του Συμβουλίου).

Με επιστολές της 11ης Ιουλίου 1999 και της 1ης Ιουλίου 1999, η νορβηγική κυβέρνηση ζήτησε από την εποπτεύουσα αρχή της ΕΖΕΣ να προβλέψει ότι η εκμετάλλευση γεωγραφικών περιοχών με σκοπό την αναζήτηση ή εξόρυξη πετρελαίου ή αερίου δεν πρέπει να θεωρείται στη Νορβηγία ως δραστηριότητα αναφερόμενη στο άρθρο 2 παράγραφος 2 στοιχείο β) σημείο i) της πράξης που αναφέρεται στο σημείο 4 του παραρτήματος XVI της συμφωνίας ΕΟΧ (οδηγία 93/38/ΕΟΚ του Συμβουλίου) και ότι οι φορείς που διεξάγουν τέτοιες δραστηριότητες δεν θεωρούνται στη Νορβηγία ότι απολαύουν ειδικών ή αποκλειστικών δικαιωμάτων κατά την έννοια του άρθρου 2 παράγραφος 3 στοιχείο β) της πράξης· το αίτημα αυτό όπως τροποποιήθηκε δεν κάλυπτε την εκμετάλλευση γεωγραφικών περιοχών για λόγους αναζήτησης ή εξόρυξης άνθρακα ή άλλων στερεών καυσίμων.

Η Νορβηγία συμμορφώθηκε με την πράξη που αναφέρεται στο σημείο 12 του παραρτήματος IV της συμφωνίας ΕΟΧ (οδηγία 94/22/ΕΚ του Συμβουλίου) με την πράξη αριθ. 72, της 29ης Νοεμβρίου 1996, σχετικά με τις πετρελαϊκές δραστηριότητες και με τον κανονισμό, της 27ης Ιουνίου 1997, για τις πετρελαϊκές δραστηριότητες, ο οποίος τροποποιήθηκε από τον κανονισμό της 17ης Ιουλίου 1998.

Ο νορβηγικός κανονισμός, της 16ης Δεκεμβρίου 1994, για τον συντονισμό των διαδικασιών ανάθεση συμβάσεων προμηθειών στον τομέα του ύδατος, της ενέργειας, των μεταφορών και των τηλεπικοινωνιών (επιχειρήσεις δημόσιας ωφέλειας), όπως τροποποιήθηκε στις 18 Ιουνίου 1999, εφαρμόζει την πράξη που αναφέρεται στο σημείο 4 του παραρτήματος XVI της συμφωνίας ΕΟΧ (οδηγία 93/38/ΕΟΚ του Συμβουλίου) στο νορβηγικό δίκαιο.

Σύμφωνα με το άρθρο 3 παράγραφος 2 στοιχείο β) της συγκεκριμένης πράξης, ο κανονισμός, όπως τροποποιήθηκε στις 18 Ιουνίου 1999, συμφωνεί με την αρχή της μη ύπαρξης διακρίσεων και την αρχή του ανταγωνισμού από φορείς που επιδίδονται στην αναζήτηση ή εξόρυξη πετρελαίου και αερίου, ιδιαίτερα όσον αφορά τις πληροφορίες που θέτουν στη διάθεση των επιχειρήσεων σχετικά με τις προθέσεις τους για τη σύναψη συμβάσεων, και με την υποχρέωση να ανακοινώνουν στην Εποπτεύουσα Αρχή της ΕΖΕΣ πληροφορίες σχετικά με την ανάθεση τέτοιων συμβάσεων.

Δεδομένου ότι ο κανονισμός εφαρμόζεται σε διαδικασίες ανάθεσης συμβάσεων που αφορούν δραστηριότητες που σχετίζονται με την εκμετάλλευση αδειών εξόρυξης υδρογονανθράκων, ανεξάρτητα από το χρόνο χορήγησης αυτών των αδειών, η Νορβηγία έχει συμμορφωθεί με τους όρους του άρθρου 3 παράγραφος 3 της πράξης που αναφέρεται στο σημείο 4 του παραρτήματος XVI της συμφωνίας ΕΟΧ (οδηγία 93/38/ΕΟΚ του Συμβουλίου).

Σύμφωνα με το άρθρο 40 παράγραφοι 5 έως 8 της πράξης που αναφέρεται στο σημείο 4 του παραρτήματος XVI της συμφωνίας ΕΟΧ (οδηγία93/38/ΕΟΚ του Συμβουλίου), η συμβουλευτική επιτροπή για τις δημόσιες συμβάσεις που επικουρεί την Εποπτεύουσα Αρχή της ΕΖΕΣ διατύπωσε τη γνώμη της για τη συγκεκριμένη απόφαση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

1. Από τις 15 Σεπτεμβρίου 1999 η εκμετάλλευση γεωγραφικών περιοχών για λόγους αναζήτησης ή εξόρυξης πετρελαίου ή αερίου δεν θεωρείται στη Νορβηγία ως δραστηριότητα αναφερόμενη στο άρθρο 2 παράγραφος 2 στοιχείο β) σημείο i) της πράξης που αναφέρεται στο σημείο 4 του παραρτήματος XVI της συμφωνίας ΕΟΧ (οδηγία 93/38/ΕΟΚ του Συμβουλίου, της 14ης Ιουνίου 1993, για το συντονισμό των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών, όπως τροποποιήθηκε) και οι φορείς που διεξάγουν τέτοια δραστηριότητα δεν θεωρούνται στη Νορβηγία ότι απολαύουν ειδικών και αποκλειστικών δικαιωμάτων κατά την έννοια του άρθρου 2 παράγραφος 3 στοιχείο β) της εν λόγω πράξης.

2. 1. Η παρούσα απόφαση λαμβάνεται στη βάση των διατάξεων που θεσπίστηκαν από τη Νορβηγία στις 18 Ιουνίου 1999 για την εφαρμογή της πράξης που αναφέρεται στο σημείο 12 του παραρτήματος IV της συμφωνίας ΕΟΧ (οδηγία 94/22/ΕΚ του Ευρωπαϊκού Κοινοβουλίου και του Συμβουλίου, της 30ής Μαΐου 1994, για τους όρους χορήγησης και χρήσης των αδειών αναζήτησης, εξερεύνησης και παραγωγής υδρογονανθράκων) και του άρθρου 3 παράγραφοι 2 και 3 της πράξης που αναφέρεται στο σημείο 4 του παραρτήματος XVI της συμφωνίας ΕΟΧ (οδηγία 93/38/ΕΟΚ του Συμβουλίου) και οι οποίες κοινοποιήθηκαν στην Εποπτεύουσα Αρχή της ΕΖΕΣ.

2. Κάθε νομοθετική, κανονιστική ή διοικητική διάταξη που τροποποιεί τους κανόνες που αναφέρονται στην παράγραφο 1 πρέπει να κοινοποιείται το συντομότερο δυνατόν στην Εποπτεύουσα Αρχή της ΕΖΕΣ.

3. Οι πληροφορίες που αναφέρονται στην παράγραφο 2 ανακοινώνονται στην Εποπτεύουσα Αρχή της ΕΖΕΣ για να μπορεί να αξιολογεί το κατά πόσον είναι ενδεδειγμένο να τροποποιήσει, ανακαλέσει ή διατηρήσει την παρούσα απόφαση.

3. Η παρούσα απόφαση απευθύνεται στη Νορβηγία.

Βρυξέλλες, 15 Σεπτεμβρίου 1999.

Για την Εποπτεύουσα Αρχή της ΕΖΕΣ

Hannes HAFSTEIN

Μέλος του προεδρίου

(1) Στο εξής συμφωνία ΕΟΧ.